b'\n_START_ARTICLE_\nGaspe\xc3\xafta\n_START_SECTION_\nCaracter\xc3\xadstiques\n_START_PARAGRAPH_\nLa gaspe\xc3\xafta \xc3\xa9s un carbonat de f\xc3\xb3rmula qu\xc3\xadmica NiCO\xe2\x82\x83. Cristal\xc2\xb7litza en el sistema hexagonal. La seva duresa a l\'escala de Mohs \xc3\xa9s 4,5 a 5. Normalment el mineral es troba en forma de romboedres de color verd clar, tamb\xc3\xa9 en agregats nodulars. Segons la IMA \xc3\xa9s un carbonat de n\xc3\xadquel pur, tot i que \xc3\xa9s freq\xc3\xbcent la pres\xc3\xa8ncia d\'impureses de ferro i magnesi, fet pel qual en moltes classificacions antigues encara apareix com a carbonat d\'aquest tres elements. Forma soluci\xc3\xb3 s\xc3\xb2lida amb la magnesita (MgCO\xe2\x82\x83), en la que mitjan\xc3\xa7ant la substituci\xc3\xb3 gradual de n\xc3\xadquel per magnesi genera els diferents minerals intermedis de la s\xc3\xa8rie.\n_START_SECTION_\nClassificaci\xc3\xb3\n_START_PARAGRAPH_\nSegons la classificaci\xc3\xb3 de Nickel-Strunz, la gaspe\xc3\xafta pertany a "05.AB: Carbonats sense anions addicionals, sense H\xe2\x82\x82O, alcalinoterris (i altres M\xc2\xb2\xe2\x81\xba)" juntament amb els seg\xc3\xbcents minerals: calcita, magnesita, otavita, rodocrosita, siderita, smithsonita, esferocobaltita, ankerita, dolomita, kutnohorita, minrecordita, aragonita, cerussita, estroncianita, witherita, vaterita, huntita, norsethita, alstonita, olekminskita, paralstonita, baritocalcita, carbocerna\xc3\xafta, benstonita i juangodoyita. Segons la classificaci\xc3\xb3 de Dana la gaspe\xc3\xafta \xc3\xa9s un carbonat classificat en el grup 14.1.1.8: Carbonats anhidres normals de f\xc3\xb3rmula A(XO\xe2\x82\x83).\n_START_SECTION_\nFormaci\xc3\xb3 i jaciments\n_START_PARAGRAPH_\nLa gaspe\xc3\xafta es forma en reg\xc3\xb2lits com a mineral d\'enriquiment superg\xc3\xa8nic a partir de sulfurs de n\xc3\xadquel; generalment en ambients \xc3\xa0rids o semi\xc3\xa0rids que produeixen condicions adequades per a la concentraci\xc3\xb3 de minerals carbonats en el perfil de meteoritzaci\xc3\xb3. La gaspe\xc3\xafta es forma de manera semblant a altres processos de formaci\xc3\xb3 de carbonats a partir de minerals sulfurs; els minerals que a partir d\'una meteoritzaci\xc3\xb3 poden produir gaspe\xc3\xafta s\xc3\xb3n la pentlandita, la violarita, la millerita i rarament la niquelina.'